Հուլիսի 24-ին Նիկոլ Փաշինյանն օպերայում մասնակցել էր Հ.Մ.Ը.Մ. 100-ամյակին նվիրված միջոցառմանը: Փաշինյանի այդ քայլը մի հոնքի շարժում չէր, որ հանկարծ Ամատու աչքից վրիպեր: Մի քանի ժամ անց հոդվածն արդեն կայքում էր, իսկ ընթերցողը` լուսավորված Ամատունու կողմից: Բա գիտե՞ք, գրել է Ամատունին, Փաշինյանն իր քայլով ժեստ արեց Դաշնակցությանն ընդդեմ ԲՀԿ-ի: Սա, իհարկե, քաղաքական իդիոտիզմ է, որի ակունքները գտնվում են հեղինակի ուղեղի ծալքերում: Նա գրում է. «ՀՄԸՄ-ն անկասկած համազգային նշանակության կառույց է, որն այդուհանդերձ գտնվում է Դաշնակցության ենթակայության տակ, ՀՅԴ կառուցվածքային օղակներից է»: Դոկտորը վստահաբար սխալվում է, որովհետև Դաշնակցության մեջ Հ.Մ.Ը.Մ. կառուցվածքային օղակ չկա: Այլ հարց, որ համահայկական այդ միությունը 100 տարի առաջ ծնունդ է առել ՀՅԴ-ի` ողջ աշխարհում հայության կազմակերպման անդուլ աշխատանքի և նվիրումի արդյունքում: Այսօր իր անդամակազմով ՀՅԴ-ին տասնյակ անգամներ գերազանցող Հայ մարմնակրթական ընդհանուր միությունը սեփական միջոցներով և ծրագրերով առաջնորդվող, հայությանն առաջ մղող ինքնուրույն կառույց է, իսկ Դաշնակցության հետ կապ ունի այնքանով, որքանով աշխարհի 10 միլիոն հայության հետ: «Մենք Հ.Մ.Ը.Մ. ենք ստեղծել ոչ թե ՀՅԴ-ի, այլ ողջ հայության համար: Հ.Մ.Ը.Մ.-ն մեր ամենամեծ հայկական հասարակական կազմակերպությունն է` ինքնաղեկավարվող և ինքնակազմակերպվող»,- Միության հոբելյանի առիթով ասել է ՀՅԴ Բյուրոյի ներկայացուցիչը։